Aarhuus Stifts-Tidende, 1846-02-19
J Helsingøer udbrød der Natten imellem 10de og 11te ds. en heftig Huusild i Garver og Borgerrepræsentant Rohdes Gaard, paa en Tid, da Eieren var paa Bal i Fredensborg. Jlden, der formenes at være udbrudt i Værkstedet, i den saakaldte "Tougstue", bespændte hurtigen hele Forbygningen og udsatte de tilgrændsende Bygninger, under den stærke Blæst af Nordvest, for den øiensynligste Fare. Men det lykkedes dog Brandcorpset efter nogle Timers Forløb at blive Herre over Jlden, saa at Nabobygningerne kun bleve i ringe Grad beskadigede. (Helsing. Av.) Jsrael Hertz Lublin, forhenv. Kjøbmand i Nykjøbing paa Falster, var arresteret og tiltalt for at have gjort sig skyldig i Betleri, idet han forrige Sommer har reist omkring i Jylland og indsamlet Pengeunderstøttelse, til hvilket Øiemeds Opnaaelse han har foreviist nogle under Sagen fremkomne Bønskrifter, hvori Arrestanten har anført, at forskjellige Uheld have bragt ham ud af hans Næringsvei og at han derfor maatte bede Folk om Hjælp. Endv. tiltaltes Arrestanten for at have forsynet et af de nævnte Bønskrifter med endeel deels falske deels fingerede Underskrifter. For dette Forhold er han ved Møgeltønders Birkeret bleven dømt til at hensættes til Forbedringshuusarbeide i Odense Tugt- og Forbedringshuus i 1 Aar. Landsoverretten har kjendt denne Dom ved Magt at stande. "Eckernf. Ugebl." indeholder en Skrivelse, hvori et Antal af Byens Jndvaanere opfordre de af Magistraten, til de ofte omtalte Præstevalg præsenterede Candidater: Bestmann, Schumacher og Alberts, til at træde tilbage. Efter at have forsikkret, at de hverken have noget imod Nogen af de præsenterede Candidater eller imod deres kirkeligereligieuse Anskuelse, erklære bemeldte Borgere, at de i deres Fremgangsmaade alene ledes af deres afvigende kirkeligereligieuse Overbeviisning og den naturlige Ret, og for denne at søge Tilfredsstillelse. Derfor gjøre vi Den - hedder det til Slutning - opmærksomme paa den fatale og fuldkommen virkningsløse Stilling, hvori den Præst vilde komme, som selv gad paatrænge eller lod sig paatrænge enten os, det hedder ikke Undertegnede alene, men som vi tør forsikkre, hele Menigheden, saa vil De vist snarere takke os end udlægge det ilde." Candidaterne Schumacher og Alberts have endnu ikke svaret, derimod har Candidat Bestmann gjort dette i en Skrivelse, hvori han takker bemeldte Herrer for deres Erklæring, men føler sig dog ikke forpligtet til at træde tilbage. Paa en Tid, da han ikke havde kjendt den i Menigheden herskende Tvist, havde han med skyldig Taksigelse antaget det høitærede Patronats Præsentation; derfor kunde han ikke opfylde hine Herrers Ønske. "Eckernf. Ugebl." bemærker hertil, at det ikke veed om nogen Tvist i Eckernforde Menighed at sige: der hersker fuldkommen Overeensstemmelse, ikkun Patronatets to juridiske Medlemmer ere i Strid med Menigheden. (Valget er gaaet for sig, og Cand. Alberts valgt. Magistraten afslog at modtage de indgivne Protester.)J Ribe Avis læses følgende Advarsel: "Jfølge paalidelige Efterretninger skal en vis Herredsfoged have opdaget ikke mindre end 29 Røverhuler i Tørninglehn. Dette bekjendtgjøres herved til Efterretning og Advarsel for alle fremmede Reisende, hvis Vei maatte falde igjennem denne farlige Egn."